Folketing
2012-10-24

Den her diskussion om dokumentation og registreringer i sundhedsvæsenet fylder jo meget. Det har den gjort under den tidligere regering, som lancerede initiativer til at gøre noget ved det, og det gør den i dag. Det gør den, hver eneste gang man kommer ud i sundhedsvæsenet eller til sundhedsfaglige debatter, og det er jeg sikker på at ordføreren også vil nikke genkendende til. Så er der en kritik af, at der skal registreres så meget, og at der i det hele taget er så meget bureaukrati. For mig som sundhedsminister er det fuldstændig afgørende at sige, at vi ikke skal have indberetninger og registreringer, som ikke giver mening, som ikke er med til at løfte kvaliteten af behandlingen, og som ikke giver mening i det kliniske arbejde. Og vi skal ikke have dobbeltregistreringer, og det er jo et fælles ansvar, der påhviler alle parter, at undgå det.